Broj: 711-I-1604-M-106/20-02-12

Zagreb, 23. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Grge Dragičevića, općinskog načelnika Općine Sunja,** za davanjem mišljenja Povjerenstva**,** na 103. sjednici, održanoj 23. listopada 2020., daje sljedeće:

**MIŠLJENJE**

**I. Stupanje u poslovni odnos, na temelju ugovora o zakupu poslovnog prostora, između trgovačkog društva Komunalac Sunja d.o.o., čiji jedini osnivač je Općina Sunja i bračnog druga dužnosnika Grge Dragičevića, općinskog načelnika Općine Sunja, samo po sebi ne predstavlja povredu odredbi ZSSI-a.**

**II. Sukob interesa dužnosnika Grge Dragičevića mogao bi nastati u situaciji u kojoj bi dužnosnik, kao predstavnik Općine Sunja u Skupštini trgovačkog društva Komunalac Sunja d.o.o, donosio odluke iz nadležnosti Skupštine koje se odnose na radni i materijalni status sadašnjeg i eventualnog budućeg direktora tog trgovačkog društva, s obzirom da okolnost postojanja poslovnog odnosa zakupa poslovnog prostora može utjecati na nepristranost dužnosnika u obavljanju njegove dužnosti. U takvim situacijama dužnosnik bi se, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja svojih privatnih interesa, trebao izuzeti te na postupanje kao predstavnika Skupštine ovlastiti svoga zamjenika.**

**III. U cilju poštivanja načela djelovanja ZSSI-a propisanim člankom 5. ZSSI-a, upućuje se dužnosnik da odluku o ovlaštenju zamjenika iz točke II. izreke ovog Mišljenja, kao i razloge davanja ovlaštenja objavi na internetskoj stranici Općine Sunja.**

Obrazloženje

Zahtjev za davanjem mišljenja Povjerenstvu je podnio dužnosnik Grga Dragičević, općinski načelnik Općine Sunja.U knjigama ulazne pošte zahtjev je zaprimljen pod poslovnim brojem 711-U-3700-M-106/20-01-5 14. listopada 2020., povodom kojeg se vodi predmet broj M-106/20.

Podnositelj zahtjeva navodi da je Općina Sunja osnivač trgovačkog društva Komunalac Sunja d.o.o., Trg kralja Tomislava 3, Sunja, koji je u zakupu poslovnog prostora kod pravne osobe registrirane kod Trgovačkog suda u Zagrebu i za koji plaća zakup temeljem Ugovora o zakupu poslovnog prostora. Budući da se pravna osoba u nekoliko navrata očitovala kako nema daljnjeg interesa produživati ugovor o zakupu, iskazali su interes za prodaju poslovnog prostora, za kojeg Općina Sunja nema predviđenih sredstava niti je u mogućnosti isti kupiti s obzirom na cijenu procjenjenu od stalnog sudskog vještaka i financijsko stanje. Budući da se u Sunji, točnije u Vedrom Polju, nalazi prostor koji bi odgovarao potrebama Komunalca Sunja d.o.o., za koji bi zakup bio povoljniji nekoliko puta od dosadašnjeg, a u vlasništvu je obitelji dužnosnika (supruge općinskog načelnika), dužnosnik traži mišljenje dolazi li do sukoba interesa ukoliko trgovačko društvo Komunalac Sunja d.o.o. u 100%-tnom vlasništvu Općine Sunja sklopi ugovor o zakupu sa suprugom općinskog načelnika.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Grga Dragičević obnaša dužnost općinskog načelnika Općine Sunja od 8. lipnja 2017., u svom drugom mandatu. Stoga je i Grga Dragičević povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Uvidom u Sudski registar Trgovačkog suda u Zagrebu utvrđeno je kako je pod MBS: 081000475 upisano društvo KOMUNALAC SUNJA d.o.o. Kao jedini osnivač navedenog društva upisana je Općina Sunja. Kao osoba ovlaštena na zastupanje upisan je Josip Mlinarić, direktor.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

U odnosu na okolnost stupanja u poslovni odnos, na temelju ugovora o zakupu poslovnog prostora, između trgovačkog društva Komunalac Sunja d.o.o., čiji jedini osnivač je Općina Sunja i bračnog druga dužnosnika Grge Dragičevića, Povjerenstvo zaključuje da ZSSI ne sadrži odredbu koja bi takav poslovni odnos zabranjivala. Stoga je Povjerenstvo dalo mišljenje kao što je navedeno u točki I. izreke ovog Mišljenja.

Međutim, okolnost da je supruga dužnosnika stupila u poslovni odnos s trgovačkim društvom Komunalac Sunja d.o.o. zahtijeva od dužnosnika da o istome vodi računa kao predstavnik Općine Sunja u Skupštini istog tog društva. Činjenica da je bilo koja osoba koja obavlja funkciju direktora predmetnog trgovačkog društva ovlaštena i nadležna odlučivati o stupanju, prestanku ili izmjeni predmetnog zakupa, dovodi do zaključka da sve takve odluke direktora društva neizravno, pozitivno ili negativno, utječu ili mogu utjecati na prihode dužnosnikove supruge, a samim time mogu utjecati i na nepristranost dužnosnika u obavljanju funkcije člana Skupštine tog trgovačkog društva. Stoga bi se dužnosnik, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja svojih privatnih interesa, trebao izuzeti i kao predstavnika Skupštine ovlastiti svoga zamjenika. Također, u cilju transparentnosti i očuvanja povjeranja građana u tijelo u kojem obnaša dužnost, upućuje se općinski načelnik da odluku kojom ovlašćuje zamjenika kao predstavnika u Skupštini predmetnog trgovačnog društva objavi na internetskoj stranici Općine.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Grga Dragičević, putem elektroničke pošte
2. Objava na internetskoj stranici Povjerenstva
3. Pismohrana